ועדת החוקה, חוק ומשפט, כנסת 15, פרוטוקול מספר 159, 2000-07-31 10:00

אמנון רובינשטיין: אני פותח את ישיבת הוועדה בנושא:

אמנון רובינשטיין: הצעת חוק נציבות הדורות הבאים, התש"ס-2000, של חבר-הכנסת יוסף לפיד.

אמנון רובינשטיין: זו ישיבה שניה.

אמנון רובינשטיין: בישיבה הקודמת ביקשתי שנציג משרד המשפטים, המציע והיועץ המשפטי של הוועדה יגיעו לנוסח מסוכם.

אמנון רובינשטיין: על העקרונות לא היו חילוקי דעות, היו חילוקי דעות רק על הטכניקה ועל זהותו של הגוף שיטפל בנושא הזה.

אמנון רובינשטיין: הגעתם לסיכום, נכון?

יוסף לפיד: הגענו לסיכום.

יוסף לפיד: יש דבר אחד שלגביו משרד המשפטים לא גיבש עמדה והוא איזה תחומים יהיו במסגרת טיפולו של הנציב אבל זה נושא שיכול לבוא לדיון אחרי הקריאה הראשונה.

יוסף לפיד: עוד שאלה היא כמה שנות ניסיון צריך.

יוסף לפיד: אני רוצה להביע את הערכתי הרבה למה שעשו בענין זה המשפטנים של משרד המשפטים מר שופמן ובעיקר גב' קוגוט יחד עם היועצת המשפטית שלנו.

יוסף לפיד: ללא עזרתם היוצאת מן הכלל לא היינו מגיעים לנוסח המקובל והמסובך שיש לנו.

יוסף לפיד: אם אין התנגדות, אני מבקש שנאשר את הצעת החוק לקריאה ראשונה.

אמנון רובינשטיין: בבקשה, נציגת משרד האוצר.

יוליה מרוז-אלברטון: בישיבה הקודמת לא עלה נושא התקציב.

יוליה מרוז-אלברטון: רציתי להביא לידיעת הנוכחים כי בזמנו החליטה הממשלה שלא לקבוע עמדה לגבי הצעת החוק.

יוליה מרוז-אלברטון: אחר-כך הוגש ערר על-ידי שר האוצר על הצעת החוק הזאת והערר עדיין עומד בעינו.

עו"ד סיגל קוגוט: הערר היה על כך שזה היה תאגיד ציבורי.

יוליה מרוז-אלברטון: אמנם נוסח הצעת החוק השתנה אבל עדיין זה יהווה חלק מתקציב הכנסת שנקבע באופן עצמאי, כך שזה מנותק מהממשלה.

דורית ואג: האם להצעת החוק הזאת יש עלות תקציבית או לא?

יוליה מרוז-אלברטון: בוודאי שיש לה עלות תקציבית.

דורית ואג: זה יבוא מתקציב הכנסת?

יוליה מרוז-אלברטון: כן.

יוליה מרוז-אלברטון: ההערכה של אגף התקציבים היא שזה יהיה כמספר מיליוני שקלים בשנה.

אמנון רובינשטיין: בין 2 ל-10 מיליון שקל.

יוסף לפיד: לא, די בזה כדי להבריח את כל מי שבעד החוק הזה.

יוסף לפיד: עשינו חשבון של בערך מיליון שקל.

אמנון רובינשטיין: נכתוב בין מיליון ל-2 מיליון שקל.

אמנון רובינשטיין: אגב, כתבתי מאמר על הצעות החוק הפרטיות וגיליתי אגב המחקר שגם במדינות שאוסרות על חקיקה פופוליסטית כזאת עושים הבחנה בין חוק שהעיקר שלו הוא ההוצאה התקציבית לבין חוק שיש לביצועו השלכה תקציבית כלשהי.

אמנון רובינשטיין: באנגליה, אם עושים חוק שמשנה משהו וצריך להוסיף לו אדם מסוים, זה לא נכנס לכלל לפיו צריך לכך את הסכמת שר האוצר.

אמנון רובינשטיין: מצאתי באינטרנט אתר צרפתי מפורט על הנושא אבל כנראה ששם לא מעלים על דעתם שחבר באסיפה הלאומית יכול להגדיל את תקציב המדינה.

יוסף לפיד: מה שכתבת נכון אבל זה תמיד היה קיים בכנסת.

יוסף לפיד: השנה הפירצה הזאת נוצלה בצורה מוזרה.

אמנון רובינשטיין: גם ביבי נתניהו טלפן אלי יום אחד ואמר לי: תעשה משהו.

אמנון רובינשטיין: אמרתי לו: אתה ראש הממשלה.

אמנון רובינשטיין: הוא אמר לי: אין תקציב בכלל, הכנסת מאשרת תקציב ולמחרת הוא גדל ב-30%.

אמנון רובינשטיין: בתקופת רבין היה משבר בכנסת עם אלי דיין שהגיש הצעת חוק שהיתה צריכה לעלות 7 מיליארד שקל.

דורית ואג: בגלל שחשבתי שזה יהיה מתקציב הכנסת – מתוך הישיבה הקודמת – הודעתי על ההצעה ליושב-ראש הכנסת אבל לא שמענו מהם כלום.

יוסף לפיד: יושב-ראש הכנסת הוא אחד מהתומכים הנלהבים של הצעת החוק.

אמנון רובינשטיין: אני עובר לחוק.

אמנון רובינשטיין: אנחנו מאשרים את שם החוק, צריך להוסיף את מספר התיקון.

אמנון רובינשטיין: בסעיף 17(א) אין בעיות.

אמנון רובינשטיין: מה עם סעיף 17 (ב)?

שלמה שהם: מה עם המלה "לכאורה"?

שלמה שהם: אם החלטת שיש לו השפעה צריך להוריד את המלה "לכאורה".

אסנת סמרלי: זה משאיר שיקול דעת לנציב.

אמנון רובינשטיין: אני בעד שנשאיר את המלה "לכאורה", אתה נותן לו שיקול דעת להחליט.

עו"ד יהושע שופמן: זה ענין של ועדת החוקה.

יוסף לפיד: הסמנטיקה לא קובעת, המצב אותו הדבר בשני המקרים.

אמנון רובינשטיין: נשאיר את זה.

דורית ואג: אתם לא רוצים להוסיף חינוך, דיור, בריאות?

אמנון רובינשטיין: אני מבקש להוסיף חינוך, בריאות, מצב המשק והכלכלה, כי זה יהיה 90% מהעבודה.

יוסף לפיד: יש לנו כבר רשימה בסעיף 4(א).

אמנון רובינשטיין: אני בעד רשימה, חברת-הכנסת יעל דיין התנתה את תמיכתה בזה.

יוסף לפיד: היא צודקת כי יכולים לחרוג לדברים פוליטיים.

יוסף לפיד: אני מקבל שצריך להוסיף מה שהציע היושב-ראש ואז הסעיף יהיה: משק וכלכלה, דמוגרפיה, איכות סביבה, תשתית, תכנון ובניה, איכות חיים, מדע, טכנולוגיה, גנטיקה, חינוך ובריאות.

אמנון רובינשטיין: סעיף 17(ב) מאושר.

אמנון רובינשטיין: בסעיף 18 לא היו חילוקי דעות.

אמנון רובינשטיין: סעיף 18 מאושר.

אמנון רובינשטיין: לסעיף 19 יש הערות?

אמנון רובינשטיין: הסעיף מאושר.

אמנון רובינשטיין: לסעיף 20 יש הערות?

אמנון רובינשטיין: הסעיף מאושר.

אמנון רובינשטיין: סעיף 21 מאושר.

אמנון רובינשטיין: סעיף 22 מאושר.

אמנון רובינשטיין: סעיף 23.

אמנון רובינשטיין: מה הבעיה כאן?

יוסף לפיד: ניסיון של שלוש שנים.

עו"ד יהושע שופמן: מי שגומר אוניברסיטה יש לו ניסיון של שלוש שנים.

עו"ד יהושע שופמן: צריך לתת יותר משקל לאיש.

יוסף לפיד: חמש שנים.

אמנון רובינשטיין: סעיף 23 מאושר.

אמנון רובינשטיין: סעיף 24 מאושר.

אמנון רובינשטיין: סעיף 25 מאושר.

אמנון רובינשטיין: סעיף 26 מאושר.

אמנון רובינשטיין: סעיף 27 מאושר.

אמנון רובינשטיין: אני מעמיד את הצעת החוק כולה להצבעה.

אמנון רובינשטיין: מי בעד העברת הצעת החוק לקריאה ראשונה?

אמנון רובינשטיין: הצבעה הצעת החוק אושרה פה אחד לקריאה ראשונה

אמנון רובינשטיין: הצעת החוק אושרה לקריאה ראשונה ואם תהיה כנסת היא תגיע למושב החורף.

אמנון רובינשטיין: תודה רבה.

אמנון רובינשטיין: הישיבה נעולה.